Parlo Ciæo 12 luglio 2015
Into pòrto se parla ancon zeneize? O viægio do Secolo in scê caladde
Andrea Acquarone
AUDIO
CIRCOLO Luigi Rum, da-a sala ciammate, into primmo poidisnâ. Na chinzenn-a de ansien en appreuvo a na partìa de cirolla: se sente che pàrlan in zeneize, e ghe manchieiva ancon. Ma i zoeni, na vintenn-a scompartìa in gruppetti, pàrlan italian. “Ma voi lo sapete il genovese?”, ghe domando. “Mi o zeneize ô parlo scì; e ô parlemmo squæxi tutti, ma dipende da-i momenti”.
“Quande son introu mi, do 1974”, o dixe o Antònio Benvenuti, conso da CULMV, “o zeneize o l’ea obbrigatòio. Finn-a a ciammata a se fava in zeneize. Pòi cian cianin o l’è un pò cangiou, ma gh’è ancon un muggio de gente ch’a ô parla, e capîlo ô capìscian tutti. Anche perché gh’è 20-30 poule do nòstro lou ch’en zeneixi, e ti devi saveile pe fòrsa”.
O Dria Zanini, quarant’anni e un travaggio in scê barcasse, o conferma: “dex’anni fa l’è andæto in penscion in tanti da vegia guardia, e fin a alloa e maneuvre ascì se fàvan in zeneize. Arronsa! Vegnî a poppa! A l’è vea, oua o se fa de meno, ma in scê caladde o zeneize o se parla ancon delongo”.
A voxe do pòrto, ch’emmo arrecuggeito da diverse personn-e de tutti i ambienti, a-o netto di mogogni che no peuan mai mancâ, a l’è unn-a sola: chì o zeneize o rexiste. E se ghe vedde ascì un çerto ponto into dîlo. Coscì ne vegne in cheu un fæto de vint’anni fa, quande un dipendente da Capitaneria de Pòrto de Sann-a o l’ea stæto scöxìo pe avei parlou savoneize a-o teléfono, co’un çittadin che da l’atra parte o se ghe rivolzeiva inta mæxima lengua.
“Negli uffici pubblici si deve parlare solo in italiano”, s’ea dito. N’è cao speâ che a-a giornâ d’ancheu a senscibilitæ a segge scangiâ tanto che nisciun o s’assunnieiva ciù de pensâla coscì. Do resto, comm’o dixe o Ross Perlin do New York Times ,”quande a scenta na lengua inta seu patria o l’è de ræo o fruto de un proçesso spontanio: a còsa a l’è squæxi delongo ligâ a-e prescioin, e persecuçioin e e discrimançioin subìe da chi â parla”. Quelli do pòrto àn rexistìo finn-a a-a giornâ d’ancheu. Ma se voemmo che sta lengua a ghe segge ancon, emmo da fâ passâ o prinçipio che o fæto ch’a l’existe o l’è normale
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn ita_Latn